**Erwin van de Looi** (s. 25. helmikuuta 1972) on alankomaalainen jalkapallovalmentaja ja entinen toppari. Toukokuusta 2018 lähtien hän on toiminut Alankomaat alle 21-vuotiaiden maajoukkueen päävalmentajana.

Ura pelaajana
-------------

Van de Looi aloitti pelaajauransa FC Den Boschissa kaudella 1991/92, mutta läpimurtonsa ja uransa menestysvuodet hän pelasi SBV Vitessen topparina. Van de Looi liittyi seuran vahvuuteen kaudella 1992/93 ja nousi saksalaisvalmentaja Herbert Neumannin alaisudessa seuran avainpelaajien joukkoon. Van de Looi urakoi viisi kautta Vitessessä, joka pelasi noina vuosina Eredivisiessä sijoittuen mukavasti sarjan ylempään keskikastiin. Neumannin lähdettyä seurasta van de Looin peliaika alkoi vähentyä ja kesällä 1997 hän siirtyikin NAC Bredan. Läpimurto seurassa jäi tekemättä ja kevätkaudeksi 1999/2000 hän siirtyi Stuttgarter Kickersiin. Ura Saksassa jäi lyhyeksi ja van de Looi siirtyi kesällä 2000 FC Groningeniin. Hän lopetti uransa seurassa kesällä 2002.

Ura valmentajana
----------------

Van de Looi aloitti valmennusuransa FC Groningenin organisaatiossa toimien U21-joukkueen päävalmentajana kaudella 2008/09. Kesällä 2010 hänestä tuli Groningenin edustusjoukkueen apuvalmentaja. Van de Looi työskenteli Pieter Huistran ja Robert Maaskantin aisaparina, kunnes nousi kesällä 2013 kaksivuotisella sopimuksella päävalmentajaksi. Van de Looi luotsasi seuran historialliseen Alankomaiden cupin mestaruuteen kaudella 2014/15 kukistamalla finaalissa FC Zwollen. Tammikuussa 2016 seurajohto vahvisti, että van de Looi jättää Groningenin kauden jälkeen. Liigassa seuran parhaaksi sijoitukseksi van de Looin alaisuudessa jäivät kaksi seitsemättä sijaa. 

Kesäkuussa 2016 van de Looi aloitti Willem II Tilburgin päävalmentajana kaksivuotisella sopimuksella. Debyyttikaudellaan van de Looi luotsasi Willemin liigassa sijalle 13, mikä oli seuran toiseksi paras sijoitus pääsarjatasolla sitten kauden 2008/09. Kaudella 2017/18 Willem ajautui jälleen putoamiskamppailuun. Tammikuussa hän ilmoitti, ettei jatka seuran valmentajana kauden jälkeen. Ilmoitus ja heikot tulokset kiristivät kannattajien ja van de Looin välejä, ja lopulta hän erosi tehtävästään maaliskuun alussa 2018.

Toukokuussa 2018 van de Looista tuli Alankomaat alle 21-vuotiaiden maajoukkueen päävalmentaja.

### Meriitit valmentajana

* Alankomaiden cup: 2015

Lähteet
-------

1. 1 2  Erwin van de Looi
2. ↑  Erwin van de Looi
3. ↑  Van de Looi nieuwe trainer Beloften-team (Arkistoitu – Internet Archive)
4. ↑  ERWIN VAN DE LOOI
5. ↑  Van de Looi nieuwe hoofdtrainer FC Groningen; Lukkien assistent (Arkistoitu – Internet Archive)
6. ↑  FC Groningen schrijft historie met winst KNVB-beker
7. ↑  Van de Looi verlengt contract niet bij FC Groningen (Arkistoitu – Internet Archive)
8. ↑  VAN DE LOOI NIEUWE TRAINER WILLEM II (Arkistoitu – Internet Archive)
9. ↑  Van de Looi na dit seizoen weg bij Willem II
10. ↑  Van de Looi leaves Willem II
11. ↑  Van de Looi nieuwe coach Jong Oranje

  


|  |  |  |
| --- | --- | --- |
| Edeltäjä:**Robert Maaskant** | **FC Groningenin päävalmentaja**2013–2016 | Seuraaja:**Ernest Faber** |

|  |  |  |
| --- | --- | --- |
| Edeltäjä:**Jurgen Streppel** | **Willem II Tilburgin päävalmentaja**2016–3/2018 | Seuraaja:**Reinier Robbemond** |

|  |  |  |
| --- | --- | --- |
| Edeltäjä:**Art Langeler** | **Alankomaat alle 21-vuotiaiden maajoukkueen päävalmentaja**2018– | Seuraaja:**–** |